PMIndiaData/PMIndiaSum huggingface dataset:
ऑस्ट्रेलियाच्या पंतप्रधानांनी केला भारताच्या पंतप्रधानांना दूरध्वनी

ऑस्ट्रेलियाचे पंतप्रधान स्कॉट मॉरिसन यांनी 23 मे 2019 रोजी पंतप्रधान नरेंद्र मोदी यांना दूरध्वनी केला आणि 17 व्या लोकसभा निवडणुकांमध्ये मिळालेल्या यशाबद्दल त्यांचे अभिनंदन केले. ऑस्ट्रेलियाबरोबरचे संबंध अधिक दृढ करायला भारत महत्व देत असल्याचे पंतप्रधानांनी सांगितले. भारत आणि ऑस्ट्रेलिया दोन्ही बळकट लोकशाही आहेत. वाढते आर्थिक संबंध, वाढता उच्चस्तरीय संवाद आणि दोन्ही देशातल्या नागरिकांमधले संबंध यामुळे आपल्या संबंधांना मिळालेली गती पुढेही अशीच राहील, असे पंतप्रधान म्हणाले. ऑस्ट्रेलियात अलीकडेच झालेल्या निवडणुकांमध्ये पंतप्रधान मॉरीसन यांच्या मार्गदर्शनाखाली त्यांच्या लिबरल-नॅशनल कोइलिशन पक्षाला मिळालेल्या यशाबद्दल पंतप्रधानांनी त्यांचे अभिनंदन केले. तसेच पंतप्रधान मॉरिसन यांना भारत भेटीचे पुन्हा आमंत्रण दिले.
भारत आणि पोलंड दरम्यान  कृषी आणि संलग्न क्षेत्रातील सहकार्याबाबत करारावर स्वाक्षरी करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि पोलंड दरम्यान कृषी आणि संलग्न क्षेत्रातील सहकार्याबाबत करारावर स्वाक्षरी करायला मंजुरी दिली आहे. कृषी क्षेत्रातील सद्यस्थितीबाबत माहितीची देवाणघेवाण, पिकांचे आरोग्य, हानिकारक किटाणू आणि प्राण्यांच्या संसर्गजन्य रोगांचे आव्हान यांसह कृषी आणि संलग्न क्षेत्रातील विविध बाबी या करारात समाविष्ट करण्यात आल्या आहेत. कृषी आणि कृषी-अन्न प्रक्रियेशी संबंधित मेळावे, प्रदर्शने, चर्चासत्रे आणि परिषदांमध्ये सहभाग, उभय देशांमधील राज्यांदरम्यान शेतीमालाचा व्यापार आणि मदत यासह संयुक्त आर्थिक उपक्रम हाती घेणे आणि विकसित करणे यांचा देखील यात समावेश आहे. दोन्ही देशांच्या प्रतिनिधींचा समावेश असलेल्या संयुक्त कृती गटाची स्थापना करण्याची तरतूद या करारात आहे. हा संयुक्त कृती गट सहकार्याच्या योजना तयार करेल तसेच कराराच्या अंमलबजावणीदरम्यान उद्भवणाऱ्या समस्यांवर तोडगा शोधेल.
ड्रोन वापरासंबंधीचे  नवीन नियम भारतातील या क्षेत्रासाठी एक महत्त्वपूर्ण क्षण आहे: पंतप्रधान

नवी दिल्ली, 26 ऑगस्ट 2021 पंतप्रधान नरेंद्र मोदी यांनी म्हटले आहे की ड्रोन वापरासंबंधीचे नवीन नियम भारतातील या क्षेत्रासाठी एक महत्त्वपूर्ण क्षण आहे. ड्रोन वापरासंबंधीचे नवीन नियम हे स्टार्ट-अप्स आणि या क्षेत्रात काम करणाऱ्या आपल्या युवकांना मोठ्या प्रमाणात मदत करतील असे ते म्हणाले. याविषयीच्या ट्विट मालिकेत पंतप्रधान म्हणाले; "ड्रोन वापरासंबंधीचे नवीन नियम भारतातील या क्षेत्रासाठी एक महत्त्वपूर्ण क्षण आहे. हे नियम विश्वास आणि स्वयं-प्रमाणीकरणाच्या पायाभूत तत्वावर आधारित आहेत. मंजुरी, अनुपालन आवश्यकता आणि प्रवेशातील अडथळे यात लक्षणीयरीत्या घट झाली आहे. ड्रोन वापरासंबंधीचे नवीन नियम स्टार्ट-अप्स आणि या क्षेत्रात काम करणाऱ्या आपल्या युवकांना मोठी मदत करतील. अभिनवता आणि उद्योगांसाठी ते नव्या संधी खुल्या करतील. भारताला ड्रोन हब बनवण्यासाठी नावीन्यपूर्ण संशोधन , तंत्रज्ञान आणि अभियांत्रिकीतील भारताच्या सामर्थ्याचा लाभ मिळवण्यास ते मदत करेल. ”
इराणचे आर्थिक घडामोडी आणि वित्त मंत्र्यांनी पंतप्रधानांची भेट घेतली

इस्लामिक रिपब्लिक ऑफ इराणचे आर्थिक घडामोडी आणि वित्तमंत्री डॉ. अली तय्यबनिया यांनी आज पंतप्रधान नरेंद्र मोदी यांची भेट घेतली. परराष्ट्र व्यवहार मंत्र्याच्या सह अध्यक्षतेखाली होणाऱ्या द्विपक्षीय संयुक्त आयोगाच्या बैठकीसाठी तय्यबनिया भारतात आले आहेत. इराणबरोबरच्या संबंधांना भारत अत्युच्च महत्त्व देत असल्याच्या भावना पंतप्रधानांनी व्यक्त केल्या. जुलै 2015 मध्ये ब्रिक्स शिखर परिषदे दरम्यान उफा येथे राष्ट्राध्यक्ष रुहानी यांच्यासमवेत झालेली बैठक फलदायी झाल्याचे स्मरण पंतप्रधानांनी केले. व्यापार, गुंतवणूक, तेल आणि नैसर्गिक वायु, दळणवळण, बंदर विकासासह इतर क्षेत्रात द्विपक्षीय संबंध अधिक दृढ करण्यासाठी भारत तत्पर असल्याचे त्यांनी सांगितले.
पंतप्रधान नरेंद्र मोदी आणि इटलीचे पंतप्रधान ज्युसेपे कोंते यांच्यात दूरध्वनीवरून चर्चा

पंतप्रधान नरेंद्र मोदी आणि इटलीचे पंतप्रधान ज्युसेपे कोंते यांच्यात आज दूरध्वनीवरून चर्चा झाली. कोविड-19 महामारीमुळे इटलीत झालेल्या जीवितहानीबद्दल पंतप्रधानांनी दुःख व्यक्त केले. या संकटाच्या काळात इटलीच्या नागरिकांनी दाखवलेल्या धैर्याची त्यांनी प्रशंसा केली. दोन्ही नेत्यांनी आपापल्या देशात तसेच जागतिक स्तरावर महामारीच्या आरोग्यविषयक आणि आर्थिक परिणामांचा सामना करण्यासाठी आवश्यक उपाययोजनांबाबत चर्चा केली. त्यांनी एकमेकांप्रति एकजुटता व्‍यक्‍त केली आणि एकमेकांच्या देशात अडकलेल्या नागरिकांना दिलेल्या परस्पर सहकार्याची प्रशंसा केली. इटलीला आवश्यक औषधे आणि अन्य सामुग्री पुरवण्यात भारत उदार हस्ते मदत करेल असे आश्वासन पंतप्रधानांनी कोंते यांना दिले. भारत आणि इटली दरम्यान द्विपक्षीय संबंध अधिक मजबूत बनवण्यासाठी सक्रिय सल्ला-मसलत आणि सहकार्य सुरु ठेवण्याबाबत दोन्ही नेत्यांनी सहमती दर्शवली. इटलीच्या पंतप्रधानांनी पंतप्रधान नरेंद्र मोदी यांना सोयीनुसार योग्य वेळी इटलीला भेट देण्याचे निमंत्रण दिले.
आशियाई क्रीडा स्पर्धेत 65 किलो वजनी गटात फ्री स्टाईल कुस्ती प्रकारात सुवर्णपदक पटकावणाऱ्या बजरंग पुनियाचं पंतप्रधानांकडून अभिनंदन

आशियाई क्रीडा स्पर्धा 2018 मध्ये 65 किलो वजनी गटात फ्रीस्टाईल कुस्ती प्रकारात सुवर्णपदक पटकावल्याबद्दल पंतप्रधान नरेंद्र मोदी यांनी बजरंग पुनियाचं अभिनंदन केलं आहे. ‘65 किलो वजनी गटात फ्री स्टाईल कुस्ती प्रकारातल्या संस्मरणीय विजयाबद्दल अभिनंदन. भारतासाठी हा विजय अधिकच मौल्यवान आहे कारण आशियाई क्रीडा स्पर्धा 2018 मधले भारताचे हे पहिले सुवर्णपदक आहे. भविष्यातल्या कामगिरीसाठी शुभेच्छा’, असे पंतप्रधानांनी म्हटले आहे.
कॅनडाचे माजी पंतप्रधान स्टीफन हार्पर यांनी घेतली पंतप्रधानांची भेट

कॅनडाचे माजी पंतप्रधान स्टीफन हार्पर यांनी आज पंतप्रधान नरेंद्र मोदी यांची नवी दिल्लीत भेट घेतली. रायसीना चर्चेत सहभागी होण्यासाठी हार्पर भारतात आले आहेत. भारत-कॅनडा संबंधांचा विकास, जागतिक स्तरावरचे मुख्य मुद्दे, लोकशाहीमधले सहकार्य यावर दोन्ही नेत्यांनी चर्चा केली.
उज्ज्वला लाभार्थ्यांना “प्रधानमंत्री गरीब कल्याण योजने” चा लाभ घेण्यासाठी कालमर्यादेत 01.07.2020 पासून तीन महिन्यांची मुदतवाढ देण्यास केंद्रीय मंत्रिमंडळाची मान्यता

उज्ज्वला लाभार्थ्यांना “प्रधानमंत्री गरीब कल्याण योजने”चा लाभ घेण्यासाठी कालमर्यादेत 01.07.2020 पासून तीन महिन्यांची मुदतवाढ देण्याच्या पेट्रोलियम व नैसर्गिक वायू मंत्रालयाच्या प्रस्तावास पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने मान्यता दिली. महामारीचा सर्वाधिक परिणाम झालेल्या गरीब आणि असुरक्षित लोकांना सुरक्षा जाळे उपलब्ध करून देण्याच्या उद्देशाने सरकारने “प्रधानमंत्री गरीब कल्याण योजना” हे मदत पॅकेज जाहीर केले. या पॅकेजमध्ये गरीब कुटुंबांना प्रधानमंत्री उज्ज्वला योजने अंतर्गत एलपीजी जोडणीचा लाभ मिळाला होता. प्रधानमंत्री गरीब कल्याण योजना -उज्ज्वला अंतर्गत प्रधानमंत्री उज्ज्वला योजनेच्या ग्राहकांना 01.04.2020 पासून 3 महिन्यांच्या कालावधीसाठी विनाशुल्क रिफिल देण्याचा निर्णय घेण्यात आला होता. या योजनेंतर्गत एप्रिल ते जून 2020 दरम्यान उज्ज्वला लाभार्थ्यांच्या बँक खात्यात 9709.86 कोटी रुपये थेट हस्तांतरित करण्यात आले आणि 11.97 कोटी सिलिंडर प्रधानमंत्री उज्ज्वला योजनेच्या लाभार्थ्यांना देण्यात आले. कोरोना विषाणू महामारीमुळे होणारा त्रास आणि व्यत्यय सुसह्य करण्यासाठी या योजनेला मुदतवाढ देण्यात आली आहे. योजनेचा आढावा घेताना असे निदर्शनास आले आहे की प्रधानमंत्री उज्ज्वला योजना लाभार्थींचा एक वर्ग अद्याप त्यांच्या खात्यात जमा झालेल्या आगाऊ रकमेचा उपयोग योजनेच्या कालावधीत सिलिंडर रिफिल खरेदी करण्यासाठी करीत नाही. त्यामुळे आगाऊ रकमेचा लाभ घेण्यासाठीची मुदत तीन महिन्यांपर्यंत वाढविण्यात यावी या पेट्रोलियम व नैसर्गिक वायू मंत्रालयाच्या प्रस्तावाला मान्यता देण्यात आली आहे. याचा फायदा त्या प्रधानमंत्री उज्ज्वला योजना लाभार्थ्यांना होईल ज्यांच्या खात्यात सिलिंडर खरेदीसाठी आगाऊ रक्कम जमा करण्यात आली आहे मात्र त्यांना रिफील सिलिंडर खरेदी करणे शक्य झाले नाही. अशा प्रकारे, ज्या लाभार्थ्यांच्या खात्यात आधीच आगाऊ रक्कम जमा करण्यात आली आहे ते आता 30 सप्टेंबरपर्यंत विनामूल्य रिफिल वितरणाचा लाभ घेऊ शकतात.
उत्पन्नावरील करासंदर्भात भारत आणि श्रीलंकेतील दुहेरी कर आकारणी रोखण्यासाठी आणि वित्तीय चुका  टाळण्यासाठी केलेल्या कराराच्या सुधारित नियमांना केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारत आणि श्रीलंका यांच्यातील दुहेरी कर आकारणी रोखण्यासाठी आणि उत्पन्नावरील करासंदर्भात वित्तीय चुका रोखण्यासाठी केलेल्या नियमांवर स्वाक्षरी करण्यास मान्यता दिली आहे. परिणाम: प्रस्तावना मजकूर अद्ययावत करणे आणि मुख्य उद्देश चाचणीच्या (पीपीटी) समावेशामुळे दुहेरी कर आकारणी प्रतिबंध करारामधील (डीटीएए) सामान्य गैर-दुरुपयोगी तरतुदींमुळे कर नियमांमधील त्रुटी आणि विसंगतीचा लाभ घेणाऱ्या धोरणांवर आळा घालण्यास मदत होईल. तपशील:
राष्ट्रकुल क्रीडा स्पर्धा 2022 मध्ये सुवर्णपदक जिंकल्याबद्दल भारोत्तोलक अचिंता शेउली याचे  पंतप्रधानांनी केले अभिनंदन

बर्मिंगहॅम येथे सुरू असलेल्या राष्ट्रकुल क्रीडा स्पर्धा 2022 मध्ये सुवर्णपदक जिंकल्याबद्दल भारोत्तोलक अचिंता शेउली याचे पंतप्रधान नरेंद्र मोदी यांनी अभिनंदन केले आहे. राष्ट्रकुल क्रीडा स्पर्धांसाठी भारतीय चमू रवाना होण्यापूर्वी अलीकडेच अचिंता शिउली याच्याशी साधलेला संवाद देखील मोदी यांनी सामायिक केला आहे. एका ट्विटमध्ये पंतप्रधान म्हणाले; ''राष्ट्रकुल क्रीडा स्पर्धांमध्ये प्रतिभावान अचिंता शिऊलीने सुवर्णपदक जिंकले याबद्दल आनंद झाला. तो त्याच्या शांत स्वभावासाठी आणि चिकाटीसाठी ओळखला जातो. या विशेष कामगिरीसाठी त्याने खूप मेहनत घेतली आहे.त्याच्या पुढील वाटचालीसाठी माझ्याकडून त्याला शुभेच्छा.'' " आपला चमू राष्ट्रकुल स्पर्धेसाठी रवाना होण्यापूर्वी मी अचिंता शेउली याच्याशी संवाद साधला होता.त्याला त्याच्या आई आणि भावाकडून मिळालेल्या पाठिंब्याविषयी आम्ही चर्चा केली होती.मला आशा आहे की , त्याने आता पदक जिंकले आहे, त्याला आता चित्रपट पाहण्यासाठी वेळ मिळेल''
पंतप्रधान आवास योजनेची पंतप्रधानांच्या हस्ते कोनशिला

पंतप्रधान आवास योजनेअंतर्गत बांधण्यात येणाऱ्या गृहप्रकल्पाच्या कोनशिलेचे अनावरण पंतप्रधान नरेंद्र मोदी यांच्या हस्ते आज झाले. छत्तीसगडमधल्या नया रायपूर येथे झालेल्या कार्यक्रमात पंतप्रधानांनी इलेक्ट्रॉनिक उत्पादन समूहाच्या कोनशिलेचेही अनावरण केले. तसेच छत्तीसगडच्या नाविन्यपूर्ण शोध आणि उद्योजकता विकास धोरणाचे प्रकाशनही केले. स्वत:चे घर बांधायला असमर्थ ठरलेल्या लोकांसाठी पंतप्रधान आवास योजना उपयुक्त ठरेल असे पंतप्रधानांनी यावेळी बोलताना सांगितले. ही योजना म्हणजे केवळ पायाभूत सुविधांची उभारणी नव्‍हे तर गरिबांचे स्वप्न साकार करण्याचे एक माध्यम आहे असे ते म्हणाले. या योजनेमुळे मोठया आर्थिक घडामोडींना चालना मिळेल असे सांगून सर्व राज्यातल्या स्थानिक संस्थांनी या योजनेच्या अंमलबजावणीत पुढाकार घेण्याचे आवाहन त्यांनी केले. 2022 पर्यंत सर्वांना घर या उद्दिष्टाच्या पूर्ततेच्या दिशेने टाकलेले पाऊल असल्याचे पंतप्रधान म्हणाले. नाविन्यपूर्ण शोध, आणि उद्योजकता धोरणाबद्दल पंतप्रधानांनी छत्तीसगड सरकारचे अभिनंदन केले. गेल्या पन्नास वर्षात ज्या देशांनी शोधांवर भर दिला त्या देशांचा फायदाच झाला तसेच त्यांची आर्थिक भरभराट झाल्याचे त्यांनी सांगितले. केंद्र सरकारच्या कौशल्य विकास, मुद्रा योजना यासारख्या उपक्रमांची त्यांनी माहिती दिली. याआधी पंतप्रधानांनी सत्य साईबाबांच्या मूर्तीचे अनावरण केले. मानव विकास केंद्र-श्री सत्य साई सौभाग्यमचे उद्‌घाटन केले तसेच बाल आरोग्य कल्याणासाठीचे श्री सत्य साई संजीवनी केंद्र राष्ट्राला समर्पित केले.
इंदूर विमानतळाला ‘नाशिवंत माल केंद्र’ उभारण्यासाठी मंजूरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत इंदूर विमानतळावर नाशिवंत मालासाठी केंद्र उभारण्याकरता भारतीय विमानतळ प्राधिकरणाची (ए ए आय) 1 हजार 500 चौरस मीटर जागा भाड्याने देण्यासाठी मान्यता देण्यात आली. ए ए आय मंडळाने केलेल्या ठरावानुसार ही मान्यता देण्यात आली. नाशिवंत मालासाठी वाहतूक करणाऱ्या विमानतळांकरता या केंद्रात अत्याधुनिक निर्गमन व्यवस्था असेल. या केंद्रात एकाच छताखाली, व्यापाऱ्यांच्या सर्व गरजा पूर्ण करण्याकरता आणि मालाचा दर्जा कायम राखण्याकरता जागतिक दर्जाच्या सुविधा उपलब्ध असतील. MPWLC खाजगी सार्वजनिक भागीदारी अंतर्गत ही सुविधा उभारणार आहे. नाशिवंत मालासाठी उभारण्यात येणाऱ्या या केंद्रामुळे स्थानिक जनतेच्या रोजगाराच्या गरजा पूर्ण होण्याची अपेक्षा आहे. तसेच या केंद्रात मोठी रोजगार क्षमताही आहे. ह्या केंद्राच्या व्यवस्थापनासाठी एकूण 113 जणांची आवश्यकता आहे. पार्श्वभूमी
भारत आणि कोलंबिया यांच्यात पारंपरिक औषध पद्धती क्षेत्रातल्या सामंजस्य कराराला  केंद्रीय मंत्रिमंडळाची मंजुरी

भारत आणि कोलंबिया यांच्यात पारंपरिक औषध पद्धती क्षेत्रात सहकार्य करण्याबाबतच्या सामंजस्य करारावर स्वाक्षऱ्या करण्याला केंद्रीय मंत्रिमंडळाने मंजुरी दिली आहे. यामुळे कोलंबियामधे भारतीय पारंपारिक औषध पद्धतीचा प्रचार आणि प्रसार होण्यासाठी प्रोत्साहन मिळणार आहे. या सामंजस्य करारामुळे प्रशिक्षणासाठी तज्ञांचे आदान-प्रदान, पारंपरिक औषध पद्धतीमध्ये संशोधन सहयोग यातून औषध विकास आणि पारंपरिक औषध क्षेत्रात नाविन्य पूर्ण शोधाना प्रोत्साहन मिळेल अशी अपेक्षा आहे.
वाराणसी येथील स्वयंसेवी संस्थांशी पंतप्रधानांनी साधला संवाद

पंतप्रधान नरेंद्र मोदी यांनी सध्याच्या कोविड-19 च्या काळात मदतकार्य करणाऱ्या वाराणसीतील विविध स्वयंसेवी संस्थांशी आज व्हिडीओ कॉन्फरन्सिंगद्वारे संवाद साधला. वाराणसीसारख्या पवित्र आणि वरदायिनी नगरीत आशा आणि उत्साहाला बळ देत कोरोना महामारीशी दोन हात करत असल्याबद्दल पंतप्रधानांनी वाराणसी वासियांची प्रशंसा केली सेवाभाव आणि धैर्य जागवत गरजूंना सतत मदत आणि सहकार्य कशा तऱ्हेने केले जात होते याबद्दल आपल्याला माहिती असल्याचे असे मोदी यांनी सांगितले. लागण होउ नये म्हणून करण्यात येणारे प्रयत्न, रुग्णालयातील परिस्थिती, अलगीकरणाची व्यवस्था, आणि स्थलांतरीत मजूरांना केलेली मदत याबद्दलही आपल्याला वेळोवेळी माहिती मिळत असल्याचे ते म्हणाले. माता अन्नपुर्णा आणि बाबा विश्वनाथ यांच्या आशिर्वादामुळे वाराणसीत कोणावरही उपाशीपोटी झोपण्याची वेळ येत नाही असा श्रद्धा असल्याचा उल्लेख पंतप्रधानांनी केला. यावेळी सेवेचे माध्यम म्हणून देवाने आपल्याला निवडले ही मोठी अभिमानाची गोष्ट आहे असेही पंतप्रधान म्हणाले. या पवित्र नगरीत अनेक धार्मिक कार्यक्रमांवर बंधने आली. परंतू कोरोनाशी लढा देण्यात आपण कोठेही कमी पडत नसल्याचे वाराणसीच्या नागरिकांनी सिद्ध करत गरीब तसेच गरजूंना अन्न आणि औषधे देत सहाय्य केल्याचे पंतप्रधानांनी नमूद केले. वेगवेगळ्या सरकारी संस्था आणि स्थानिक व्यवस्थापन समित्या यांच्या खांद्याला खांदा लावून स्वयंसेवी संस्थांनी घेतलेल्या कष्टांबद्दल पंतप्रधानांनी त्यांची प्रशंसा केली. अत्यंत कमी कालावधीत फूड हेल्पलाईन आणि कम्युनिटी किचन यांचे विस्तृत जाळे उभारणे, हेल्पलाईन सुविधा तयार करणे, डेटा सायन्सची मदत घेणे, वाराणसीसारख्या स्मार्ट शहराच्या कंट्रोल आणि कमांड सेंटरचा संपूर्ण योग्य वापर करणे यामुळे गरीबांना प्रत्येक स्तरावर मदत देण्याच्या दृष्टीने प्रत्येकाचा योग्य उपयोग करून घेता आला. जिल्हा व्यवस्थापनाला अन्नवाटपासाठी गाड्या कमी पडत होत्या. अशा वेळी पोस्ट खात्याने पुढाकार घेत केलेल्या मदतीबद्दल त्यानी सविस्तर माहिती दिली. कबीराचे वचन उद्धृत करत पंतप्रधान म्हणाले की सेवाभाव असणारा फळाची अपेक्षा न करता रात्रंदिवस निस्वार्थ सेवा करतो भारतातील प्रचंड लोकसंख्या आणि इतर समस्या यांच्याकडे बोट दाखवत महामारीशी दोन हात करण्याच्या भारताच्या क्षमतेवर अनेक तज्ञांनी प्रश्नचिन्ह लावले होते, असे पंतप्रधान म्हणाले. 23-24 कोटी लोकसंख्या असलेल्या उत्तर प्रदेशातील संसर्ग आटोक्यात येणार नाही या भीतीला राज्यातील नागरिकांनी सहकार्य आणि मेहनतीच्या जोरावर पळवून लावलं. उत्तर प्रदेशातील संसर्गाचे प्रमाण आटोक्यात आले असून कोरोनाची लागण झालेले रुग्णही लवकर बरे होत आहेत यावर पंतप्रधानांनी समाधान व्यक्त केलं केंद्र सरकार गरजूंना सर्वतोपरी मदत पुरवत असून केवळ धान्यच नव्हे तर सिलेंडरही विनामुल्य पुरविण्याच्या सरकारी योजनेमुळे जवळपास 80 कोटी लोकांना लाभ होईल असा अंदाज आहे, असे पंतप्रधानांनी सांगितले. भारताची लोकसंख्या अमेरिकेच्या दुप्पट असूनही एक पैसाही न घेता नागरिकांना मदत पुरवली जात असल्याचे पंतप्रधानांनी अधोरेखीत केले. या योजनेला नोव्हेंबर म्हणजेच दिवाळी आणि छट पूजेपर्यत मुदतवाढ दिली असल्याचेही त्यांनी स्पष्ट केले. वाराणसीतील विविध कामगारांना, विशेषत विणकर तसेच स्थानिक व्यापारी आणि उद्योजकांना सोसाव्या लागणाऱ्या परिस्थितीची तीव्रता कमी करण्यासाठी कसून प्रयत्न केले जात आहेत. साधारणपणे 8000 कोटी रुपये खर्च करून अनेक पायाभूत आणि इतर प्रकल्पांची अंमलबजावणीही होणार असल्याचे पंतप्रधानांनी यावेळी सांगितले.
मोतिहारी -अमलेखगंज (नेपाळ) पाईपलाइनचे पंतप्रधान मोदी आणि नेपाळच्या पंतप्रधानांनी केले उदघाटन

; पंतप्रधान मोदी आणि नेपाळचे पंतप्रधान ओली यांनी आज संयुक्तपणे व्हिडिओ कॉन्फरन्सिंग द्वारे सीमा पार जाणाऱ्या पेट्रोलियम पदार्थांच्या पहिल्या पाईपलाइनचे उदघाटन केले. पंतप्रधान नरेंद्र मोदी आणि नेपाळचे पंतप्रधान के. पी. शर्मा ओली यांनी आज संयुक्तपणे व्हिडिओ कॉन्फरन्सिंगद्वारे भारतातील मोतिहारी ते नेपाळमधील अमलेखगंज दरम्यान दक्षिण आशियाच्या पहिल्या सीमेपार जाणाऱ्या पेट्रोलियम पदार्थांच्या पाईपलाइनचे उदघाटन केले. यावेळी नेपाळचे पंतप्रधान ओली यांनी या महत्वपूर्ण संपर्क प्रकल्पाच्या जलद अमलबजावणीबद्दल प्रशंसा केली. हा प्रकल्प निर्धारित वेळेच्या बराच आधी पूर्ण झाला आहे. यावेळी पंतप्रधान मोदी म्हणाले कि 69 किलोमीटर लांबीच्या मोतिहारी-अमलेखगंज पाइपलाइनमुळे नेपाळच्या जनतेला किफायतशीर दरात स्वच्छ पेट्रोलियम उत्पादने उपलब्ध होतील. या पाईपलाइनची क्षमता वार्षिक दोन दशलक्ष मेट्रिक टन इतकी आहे. नेपाळमध्ये पेट्रोलियम पदार्थांच्या किमती २ रुपये प्रति लिटरने कमी करण्याच्या पंतप्रधान ओली यांच्या घोषणेचे त्यांनी स्वागत केले. उच्च राजनैतिक पातळीवर नियमित आदानप्रदानामुळे भारत-नेपाळ भागीदारी विस्तारण्यासाठी एक सकारात्मक कार्यक्रमाची पायाभरणी झाली आहे असे पंतप्रधान मोदी म्हणाले. भारत आणि नेपाळ दरम्यान द्विपक्षीय संबंध अधिक दृढ होतील आणि विविध क्षेत्रात त्यांचा विस्तार होईल असा विश्वास त्यांनी व्यक्त केला. पंतप्रधान ओली यांनी पंतप्रधान मोदी यांना नेपाळ भेटीचे निमंत्रण दिले जे मोदी यांनी स्वीकारले.
भारत आणि नेदरलँड्स यांच्यातील सामाजिक सुरक्षा करारात दुरुस्ती करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि नेदरलँड्स यांच्यातील सामाजिक सुरक्षा करारात ” निवासी देश” ही दुरुस्ती समाविष्ट करायला मंजुरी दिली आहे. अधिसूचित तारखेच्या तिसऱ्या महिन्यापासून हा सुधारित करार लागू झाल्यावर दोन्ही देशांमधील संबंध दृढ होण्यास मदत होईल आणि परदेशात व्यापार करण्याचा खर्च कमी होऊन नफ्यात वाढ होईल. तसेच उभय देशांदरम्यान गुंतवणुकीचा ओघ वाढण्यास या सुधारित करारामुळे मदत होईल. जून २०१० पासून सामाजिक सुरक्षा करार यशस्वीपणे कार्यन्वित असून नेदरलँन्डसमध्ये काम करणाऱ्या भारतीयाना याचा लाभ झाला आहे.
सुरत मॅरेथॉनच्या  उदघाटन सोहळ्यात  पंतप्रधानांनी  दिलेल्या  भाषाणातील ठळक मुद्दे

जेव्हा लोक काहीतरी करण्याचा निर्णय घेतात तेव्हा कोणतीही शक्ती त्यांना रोखू शकत नाही. ही लोकांची ताकद आहे. कोणताही देश नेते किंवा सरकारमुळे बनत नाही तर लोकांची ताकद देशाला घडविण्याचे कार्य करते. आम्हाला एक नवीन भारत तयार करायचा आहे, जो जात, सांप्रदायिकता आणि भ्रष्टाचार यांच्या राजकारणापासून मुक्त आहे. आम्हाला भारत निर्माण करायचा आहे जिथे प्रत्येक नागरिकाला अधिकार आहे. सुरत शहर एका विशिष्ट संकल्पाने प्रेरित झाले आहे. हे एक असे शहर आहे जे सुसंवादावर , मानवतेवर विश्वास ठेवते. मी सूरतच्या नागरिकांना विनंती करतो की, त्यांनी यावर्षीच्या जूनमध्ये योगा दिनामध्ये सक्रिय सहभागी व्हावे. तसेच ऑक्टोबर मध्ये ‘रन फॉर युनिटी’ या कार्यक्रमातही सहभागी व्हावे. अश्या मॅरेथॉनची आयोजन लोकांच्या आरोग्यासाठी चांगले असते. मी लोकांना आवाहन करतो की लोकांनी क्रीड़ा भावना जोपासवी यामुळे चांगले आरोग्य मिळते आणि एकीकरणाची भावना वाढीस लागते. नविन भारत निर्मिति हे आमचे अभियान आहे. स्वातंत्र्य लढ्यात ज्या स्त्री -पुरुषांनी आपल्या प्राणांचे बलिदान दिले, त्यांच्यासाठी ही सर्वोत्तम श्रद्धांजली आहे.
माजी पंतप्रधान मोरारजी देसाई यांचे पंतप्रधानांनी केले स्मरण

नवी दिल्ली, 28 फेब्रुवारी 2021 पंतप्रधान नरेंद्र मोदी यांनी माजी पंतप्रधान मोरारजी देसाई यांचे स्मरण केले. "माजी पंतप्रधान मोरारजीभाई देसाई यांचे स्मरण करूया. लोकसेवेच्या दीर्घ प्रवासात त्यांनी भारताच्या विकासासाठी अथक परिश्रम घेतले. प्रामाणिकपणा आणि लोकशाहीप्रती अटळ बांधिलकी यासाठी ते परिचित होते," असे त्यांनी ट्विटरवरील संदेशात म्हंटले आहे.
रिओ  ऑलिंम्पिकमध्ये  महिला बॅडमिंटन स्पर्धेच्या उपांत्य फेरीत विजयी झाल्याबद्दल  पी. व्ही. सिंधूचे  पंतप्रधानांकडून अभिनंदन

रिओ ऑलिंम्पिकमध्ये महिला बॅडमिंटन स्पर्धेच्या उपांत्य फेरीत विजयी झाल्याबद्दल भारताची बॅडमिंटनपटू पी. व्ही. सिंधूचे पंतप्रधान नरेंद्र मोदी यांनी अभिनंदन केले आहे. “उत्तम कामगिरी, भारताला तुझा अभिमान वाटतो, अंतिम फेरीतल्या कामगिरीसाठी शुभेच्छा” असे पंतप्रधानांनी म्हटले आहे.
कर्नल एच के सचदेव (निवृत्त) यांच्या पत्नी उमा सचदेव यांची पंतप्रधानांनी भेट घेतली

नवी दिल्‍ली, 7 ऑक्‍टोबर 2022 पंतप्रधान नरेंद्र मोदी यांनी आज उमा सचदेव यांची भेट घेतली. 90 वर्षीय उमा सचदेव यांनी त्यांचे दिवंगत पती कर्नल एचके सचदेव (निवृत्त) यांनी लिहिलेल्या 3 पुस्तकांच्या प्रती पंतप्रधानांना भेट म्हणून दिल्या. ट्विट संदेशांच्या मालिकेत पंतप्रधान म्हणाले; “आज मी उमा सचदेव यांची भेट घेऊन स्मरणीय संवाद साधला. त्या 90 वर्षांच्या आहेत आणि चांगला जोम तसेच आशावादाची उर्जा यांचे उत्तम वरदान त्यांना लाभलेले आहे. त्यांचे पती कर्नल एचके सचदेव (निवृत्त)हे नावाजलेले, आदरणीय लष्करी अधिकारी होते. उमाजी या जनरल @Vedmalik1 जी यांच्या मावशी आहेत. “पती कर्नल एचके सचदेव (निवृत्त) यांनी लिहिलेल्या 3 पुस्तकांच्या प्रती उमाजींनी मला भेट म्हणून दिल्या. त्यापैकी दोन पुस्तके भगवद्गीतेशी संबंधित असून तिसरे, ‘ब्लड अँड टियर्स’ हे पुस्तक म्हणजे फाळणीच्या कालखंडात कर्नल एचके सचदेव (निवृत्त) यांना आलेले वेदनादायी अनुभव आणि या अनुभवांचा त्यांच्या आयुष्यावर झालेला परिणाम याचे हेलावून टाकणारे इतिवृत्त आहे.” “फाळणीच्या वेदना सहन करून, त्या जखमांच्या आठवणीतून सावरून आपली आयुष्ये पुढे सुरु ठेवणाऱ्या आणि राष्ट्राच्या प्रगतीमध्ये योगदान देणाऱ्या सर्व नागरिकांना श्रद्धांजली म्हणून दर वर्षी येणारा 14 ऑगस्टचा दिवस ‘विभाजन विभिषिका स्मृती दिवस’ म्हणून पाळण्याच्या केंद्र सरकारच्या निर्णयाबाबत आम्ही चर्चा केली. मानवी मनाची लवचिकता आणि सहनशीलता यांचे यातून दर्शन घडते आहे.”
पंतप्रधान नरेंद्र मोदी यांनी ब्लॅकस्टोनचे अध्यक्ष, मुख्य कार्यकारी अधिकारी आणि सह-संस्थापक स्टीफन श्वार्ट्झमन यांची भेट घेतली

नवी दिल्ली, 23 सप्टेंबर 2021 पंतप्रधान नरेंद्र मोदी यांनी ब्लॅकस्टोनचे अध्यक्ष, मुख्य कार्यकारी अधिकारी आणि सह-संस्थापक स्टीफन श्वार्ट्झमन यांची भेट घेतली. श्वार्ट्झमन यांनी सध्या भारतात सुरू असलेल्या ब्लॅकस्टोनच्या प्रकल्पाची माहीती पंतप्रधानांना दिली. तसेच आगामी पायाभूत सुविधा व रिअल इस्टेट क्षेत्र यामधील गुंतवणूकीमध्ये ब्लॅकस्टोनला असलेले स्वारस्य यांची माहिती पंतप्रधानांना दिली. राष्ट्रीय पायाभूत सुविधा पाईपलाईन आणि राष्ट्रीय चलनीकरण पाईपलाईन यासह भारतातील उज्वल गुंतवणूक संधी याविषयीसुद्धा चर्चा झाली.
गुरुगोविंद सिंगजी यांच्या जयंतीनिमित्त एका नाण्याचे पंतप्रधानांकडून विमोचन

पंतप्रधान नरेंद्र मोदी यांनी आज नवी दिल्लीत 7 लोक कल्याण मार्ग येथे गुरु गोविंद सिंग यांच्या जयंतीनिमित्त एक नाणे प्रकाशित केले. यावेळी उपस्थित समुदायाला पंतप्रधान संबोधित करणार आहेत. शिखांचे दहावे गुरु ‘गुरु गोविंद सिंग’ हे त्यांची शिकवण आणि मूल्यांच्या माध्यमांतून अनेकांसाठी प्रेरणेचा स्रोत राहिले आहेत. पाटणा येथे 5 जानेवारी 2017 रोजी श्री गुरु गोविंद सिंगजी महाराज यांच्या 350 व्या जयंती समारंभाला पंतप्रधान नरेंद्र मोदी उपस्थित होते. त्यानिमित्त त्यांनी एका स्मृती टपाल तिकीटाचे प्रकाशन केले होते. आपल्या भाषणात पंतप्रधानांनी गुरु गोविंद सिंग यांनी कशाप्रकारे खालसा पंथ आणि भारताच्या विविध भागातील ‘पंज प्यारे’च्या माध्यमातून देशाला एकत्र आणण्याचा विशेष प्रयत्न केल्याचे अधोरेखित केले.गुरु गोविंद सिंगजी यांनी ज्ञानाला त्यांच्या शिकवणीच्या केंद्र स्थानी ठेवले, असे ते म्हणाले. दुर्बल घटकांसाठी गुरु गोविंद सिंग यांनी दिलेल्या लढ्याचे स्मरण करत पंतप्रधानांनी 30 डिसेंबर 2018 रोजी आकाशवाणीवरुन प्रसारीत झालेल्या त्यांच्या मन की बात या कार्यक्रमात मानवी वेदनांचे निर्मृलन ही सर्वात मोठी सेवा असल्याचा गुरु गोविंद सिंग यांचा विश्वास होता, असे सांगितले. गुरु गोविंद सिंगजी यांच्या कर्तृत्व, त्याग आणि समर्पित वृत्तीची त्यांनी प्रशंसा केली. 18 ऑक्टोबर 2016 रोजी लुढीयाना येथे राष्ट्रीय सुक्ष्म, लघु आणि मध्यम उद्योग पुरस्कार सोहळ्यात गुरु गोविंद सिंग यांच्या संदेशाची आठवण करुन दिली होती. लोकांनी संपूर्ण मानव जाती एक मानावी, ‘कोणीही श्रेष्ठ नाही किंवा कोणीही दुय्यम नाही, कोणीही अस्पृश्य नाही किंवा स्पृश्य नाही’ हा त्यांचा संदेश आजच्या काळालाही लागू आहे. 15 ऑगस्ट 2016 रोजी स्वातंत्र्य दिनी केलेल्या आपल्या भाषणात पंतप्रधानांनी पुन्हा एकदा शिख गुरुंनी देशासाठी केलेल्या त्यागाची आठवण करुन दिली होती.
युरोपियन महासंघाच्‍या परराष्ट्र व्यवहार आणि सुरक्षा धोरणविषयक  उच्च प्रतिनिधींशी पंतप्रधानांची चर्चा

युरोपियन महासंघाच्या परराष्ट्र व्यवहार आणि सुरक्षा धोरणविषयक उच्च प्रतिनिधी फेडरिका मोघेर्नी यांनी आज पंतप्रधान नरेंद्र मोदी यांच्याशी चर्चा केली. परस्पर हिताच्या प्रादेशिक आणि जागतिक मुद्दयांवर यावेळी चर्चा झाली. भारत आणि युरोपियन महासंघ यांच्यातले सुरक्षा सहकार्य विशेषत: दहशतवादाला आळा घालण्यासंदर्भातले सहकार्य अधिक दृढ करण्याच्या गरजेवर या दोघांनी एकमत दर्शवले. मागच्या भारत-युरोपियन महासंघ परिषदेसाठी मार्च 2016 मध्ये ब्रसेल्सला दिलेल्या भेटीचे स्मरण करतानाच येत्या ऑक्टोबर महिन्यात होणाऱ्या भारत-युरोपियन महासंघाच्या आगामी बैठकीसाठी आपण उत्सुक असल्याचेही पंतप्रधानांनी म्हटले आहे.
जम्मू आणि काश्मीरमध्ये वैद्यकीय शिक्षणाच्या नवीन युगाची पंतप्रधानांनी केली प्रशंसा

नवी दिल्‍ली, 8 नोव्‍हेंबर 2022 पंतप्रधान नरेंद्र मोदी यांनी जम्मू काश्मीरमध्ये वैद्यकीय शिक्षणातल्या नवीन युगाची प्रशंसा केली आहे. वीस जिल्हा शासकीय रुग्णालयात 265 डीएनबी पदव्युत्तर वैद्यकीय जागांना परवानगी देण्याच्या सरकारच्या निर्णयाचं पंतप्रधानांनी स्वागत केलं आहे. जम्मू आणि काश्मीरमध्ये युवाशक्तीचं सबलीकरण करण्याच्या तसेच वैद्यकीय क्षेत्रात पायाभूत सुविधा वृद्धींगत करण्याच्या उद्देशाने केलेला हा एक महत्त्वपूर्ण प्रयत्न आहे. केंद्रीय आरोग्य आणि कुटुंब कल्याण मंत्री मनसुख मांडविय यांचं ट्विट सामायिक करत पंतप्रधान यांनी केलेल्या ट्विटमध्ये म्हटलं आहे, ‘जम्मू काश्मीर मधल्या युवाशक्तीचं सबलीकरण करण्यात तसच वैद्यकीय क्षेत्रात पायाभूत सुविधा वृद्धींगत करण्याच्या उद्देशान केलेला हा एक महत्त्वपूर्ण प्रयत्न आहे !’